ПРАВИЛНИК

ЗА ОРГАНИЗАЦИЯТА И ДЕЙНОСТТА НА ОБЩИНСКО ПРЕДПРИЯТИЕ "ТУРИЗЪМ"

Приет с решение на Общински съвет-Бургас по т.26, 
Протокол № 26/ 23.07.2013 г. изменен и допълнен с решение на ОС-Бургас,  по т.9, Протокол № 33/13.02.2014 год., по т.25, Протокол №39/12.08.2014 г., по т.4, Протокол №25/28.03.2017 г., по т.8, Протокол №12/28.07.2020 г., отменен с  решение на Общински съвет-Бургас по т.8, Протокол № 18/ 21.12.2020 г.
РАЗДЕЛ I
ОБЩИ РАЗПОРЕДБИ

Чл.1. С този правилник се определят дейността, организацията на работата и структурата на общинското предприятие “Туризъм”, Бургас, наричано накратко “предприятието”.

Чл.2.  Предприятието е създадено с решение на Общински съвет – Бургас на основание чл. 52, ал. 2 от Закона за общинската собственост. Предприятието се преобразува и закрива по реда, посочен в Закона за общинската собственост.
Чл.3. (1) Предприятието е специализирано звено на Община Бургас за изпълнение на местни туристически дейности и услуги, включително предоставяните в или чрез туристическите обекти на територията на община Бургас по смисъла на Закона за туризма и в съответствие с приетата от Общински съвет – Бургас програма за развитие на туризма на територията на Община Бургас. 
(2) Предприятието не е юридическо лице.

Чл.4. Предприятието е второстепенен разпоредител с бюджетни кредити към Община Бургас. Предприятието може да оперира със самостоятелни банкови сметки.

Чл.5. Адресът на предприятието е: гр. Бургас,                                           ул. “Александровска” № 26. 
РАЗДЕЛ II
   ПРЕДМЕТ НА ДЕЙНОСТ

Чл.6. (1) (изм. Протокол №12/28.07.2020 г.) Предметът на дейност на предприятието е:

1. разработване дългосрочни и краткосрочни планове и програми, свързани с развитието на туристическите обекти, предоставени за стопанисване и управление на предприятието и осъществяване функции по тяхното изпълнение след утвърждаването им от кмета на Община Бургас; 

2. обслужване на общинските туристически обекти, комплекси, атракции, предоставени за стопанисване и управление на предприятието в т.ч. изпълнение на всички специфични дейности, свързани с тяхното функциониране; 

3. разработване на нови туристически продукти и подобряване на съществуващите в туристическите обекти, стопанисвани от предприятието; 

4. организиране на събития: изложения, форуми, обучения, в т.ч. промо-събития и др. подобни в стопанисваните от предприятието обекти; 

5. продажба на туристически продукти, пакети и други туристически услуги, както и на рекламни материали, сувенири и стоки; 

6. взаимодействие и сътрудничество с туроператори, браншови организации и други организации/институции, ангажирани в сферата на туризма; 

7. взаимодействие и сътрудничество с медии във връзка с популяризиране на туристическата дейност и продукти, предлагани от ОП „Туризъм“ в т.ч.: подготвяне и разпространение на рекламни и информационни материали за туристическите обекти, стопанисвани от предприятието, поддържане на интегриран интернет портал, предоставящ туристическа информация за ТК „Остров Света Анастасия“ и ТК „Акве Калиде“, както и на други уебсайтове, касаещи конкретни туристически обекти; 

8. проучване на програми за финансиране на туристически дейности, разработване и управление на проекти, касаещи развитието на стопанисваните и управлявани от предприятието обекти; управление на предоставените недвижими имоти, в това число и събиране на приходи от такси, наеми, продажба на стоки, услуги и други, свързани с ползването на същите;

9. определяне на крайни цени на такси, наеми и услуги в обекти, предоставени за управление и стопанисване на ОП „Туризъм“ с Решение на Общински съвет – Бургас. Цените се формират на базата на извършените разходи + труд + ДДС, без да бъдат под себестойността си;

10. определяне на крайни цени на стоки (храни, напитки, сувенири и др.) и продукти в обекти, предоставени за управление и стопанисване на предприятието със заповед на директора на ОП „Туризъм“. Цените се формират на базата на вложените материали + труд + ДДС, без да бъдат под себестойността си.
Чл.7.  Промяна в предмета на дейност на предприятието се извършва по реда на неговото приемане - с решение на Общински съвет - Бургас.

     РАЗДЕЛ III
СТРУКТУРА И ЧИСЛЕНОСТ НА ОБЩИНСКОТО ПРЕДПРИЯТИЕ

Чл.8. Организационно-управленската структура и числения състав на предприятието е съгласно приложение № 1, неразделна част от настоящия правилник.

РАЗДЕЛ IV
УПРАВЛЕНИЕ

Чл.9. Предприятие се ръководи и представлява от директор, който се назначава по трудово правоотношение от кмета на Община Бургас, след проведен конкурс.
Чл.10. Директорът на предприятието е административно подчинен на кмета на Община Бургас. 

Чл. 11. Функциите на директора в негово отсъствие се изпълняват от определен от него със заповед служител за всеки конкретен случай и за срока на отсъствието му.

Чл.12. Директорът организира и управлява дейността на предприятието съобразно действащото законодателство, приетата от Общински съвет – Бургас програма за развитие на туризма на територията на Община Бургас, решенията на Общински съвет - Бургас и заповедите на кмета на Община Бургас, както и в съответствие с приоритетите на областната стратегия, маркетинговата стратегия на туристическия район и съобразно местните туристически ресурси и потребности. 

Чл.13. За осъществяването на своите правомощия директорът на предприятието издава заповеди.

Чл.14. Директорът назначава, преназначава и освобождава работниците и служителите на предприятието и урежда трудовите правоотношения с тях, съгласно Кодекса на труда.

Чл.15. При осъществяване дейността на предприятието директорът:

1. управлява предоставеното общинско имущество ефективно и с грижа на добър стопанин;

2.  разработва краткосрочни и дългосрочни програми за развитие на предприятието и осъществява функции по тяхното изпълнение след утвърждаването им от Кмета на Общината; 

3. представлява предприятието пред държавните и общински органи и институции, пред съдебните органи, пред банките, пред физически и юридически лица;

4. осъществява сътрудничество с български и международни институции и организации по въпроси, свързани с дейността на предприятието след съгласуване с кмета на Община Бургас.

5. организира контрола върху финансово-счетоводната дисциплина и ефективното използване на финансовите и материални активи;

6. изготвя поименно длъжностно щатно разписание и го представя за утвърждаване от кмета на Община Бургас;

7. организира разработването и утвърждава вътрешните актове за дейността на предприятието съгласно действащото законодателство, в т.ч. и правилник за вътрешния трудов ред в предприятието;

8. сключва договори, свързани с дейността на предприятието;

9. дава отчет за дейността на предприятието и за своята дейност пред кмета на Община Бургас;

10. организира изготвянето, актуализирането и представянето на проект на бюджетна сметка за съответната година (прогноза за очакваните приходи и необходимите разходи за дейността му, за разходите, свързани с придобиването, управлението и разпореждането с активи-общинска собственост) пред Дирекция “Бюджет и финанси”, с копие до Дирекция “Икономика и стопански дейности”.

РАЗДЕЛ V
ФИНАНСИРАНЕ НА ПРЕДПРИЯТИЕТО

Чл.16. Дейността на общинското предприятие “Туризъм” се финансира от бюджета на Община Бургас, местни дейности по пълна бюджетна класификация за текущата бюджетна година. 
Чл.17.  Периодичния контрол по изпълнение на утвърдения бюджет се осъществява от съответната финансова дирекция при Община Бургас.

Чл.18. Цялостния контрол по изпълнение дейността на предприятието се осъществява от кмета на Община Бургас или упълномощен със заповед на кмета на Община Бургас заместник - кмет.

Чл.19. Предприятието осъществява счетоводната си дейност съгласно изискванията на Закона за счетоводството и утвърдената счетоводна политика на Община Бургас. Предприятието води отделна аналитична отчетност за приходите си и извършваната дейност.

Чл.20.  Годишните брутни приходи на предприятието се установяват въз основа на годишен счетоводен отчет.

Чл.21. Разходите на предприятието са в рамките на утвърдения годишен бюджетен кредит.

Чл.22. Реализираните приходи от дейността на предприятието се внасят в бюджета на Община Бургас.

РАЗДЕЛ VI
ПРАВА И ЗАДЪЛЖЕНИЯ ПО ОТНОШЕНИЕ НА

ПРЕДОСТАВЕНОТО ОБЩИНСКО ИМУЩЕСТВО
Чл.23. Общинско предприятие “Туризъм” извършва дейността си чрез имуществото, предоставено с Решение на Общински съвет - Бургас, съгласно приложение №2.

Чл.24. Общинско предприятие “Туризъм” има следните права и задължения по отношение на предоставеното имущество:

1. управлява предоставените му недвижими имоти - общинска собственост и събира приходите от такси, наеми, цени на услуги и други,  свързани с тяхното ползване.

2. осигурява приемането и предаването на дадените от Община Бургас под наем или под друга форма имоти по Приложение №1 или на части от тях, предоставени му за управление.

3. осъществява контрол по изпълнението на сключените от Община Бургас договори за имотите или части от тях, предоставени му за управление.

4. организира и управлява своевременното събиране на наемите и другите приходи от имотите, като създава необходимата за това техническа и счетоводна отчетност.

5. подготвя пълната документация, ведно със съответните действия за прекратяване или разваляне на сключените договори за предоставени му за управление имоти.

6. осъществява изпълнението на заповедите за изземване на предоставените му за управление недвижими имоти - общинска собственост, които се владеят или държат без правно основание от трети лица, не се използват по предназначение или необходимостта от тях е отпаднала.

7. създава условия за достъп и ползване на предоставените му за управление недвижими имоти - общинска собственост, от физически и юридически лица, срещу заплащане на съответните такси, наеми и/или цени на услуги, определени от Общински съвет - Бургас.

8. (отм. Протокол №12/28.07.2020 г.)
РАЗДЕЛ VII
ЗАКЛЮЧИТЕЛНИ РАЗПОРЕДБИ

§1.Този правилник се приема на основание чл.52, ал.З от Закона за общинската собственост.

§2.За неуредените с този правилник въпроси се прилагат разпоредбите на действащото законодателство на Република България и актовете на органите на местно самоуправление в Община Бургас.

Настоящият   правилник   е   приет   с   Решение  по т.26 от Протокол № 26/23.07.2013 г. на Общински съвет - Бургас.

Председател на Общински съвет – Бургас: 

       /Проф. д-р Севдалина Турманова/

Секретар на Община – Бургас: 

              /Божидар Кънчев/

(ново, Протокол №12/28.07.2020 г.)

Приложение № 1

към Правилник за организацията и дейността на ОП „Туризъм“

прието с Решение №8, взето с Протокол  №12 от 28.07.2020 г.

ОРГАНИЗАЦИОННО-УПРАВЛЕНСКА СТРУКТУРА И ЧИСЛЕН СЪСТАВ

	Длъжностни наименования
	Численост на персонала (бр.)

	Директор
	1

	Главен счетоводител

	1

	Счетоводител
	1

	Домакин 
	2

	Технически сътрудник 
	1

	Офис мениджър 
	1

	Управител – ТК „Остров Света Анастасия"
	1

	Управител – ТК „Акве Калиде"
	1

	Специалист "Туризъм"
	2

	Капитан, кораб
	2

	Главен механик, кораб
	1

	Механик, кораб
	1

	Моряк, лодки
	1

	Моряк, кораб
	4

	Моряк, портови
	4

	Готвач
	4

	Работник кухня
	1

	Сервитьор
	3

	Барман
	6

	Продавач консултант - служител в лекарна
	2

	Продавач консултант - Акве калиде, ученически столове
	3

	Работник поддръжка – ТК "Остров Света Анастасия"
	2

	Работник поддръжка – ТК "Акве Калиде"
	1

	
	46


(ново, Протокол №12/28.07.2020 г.)

Приложение № 2

към Правилник за организацията и дейността на ОП “Туризъм“

прието с Решение №8, взето с Протокол  №12 от 28.07.2020 г.
СПИСЪК на имуществото – публична общинска собственост, частна общинска собственост и публична държавна собственост, което се предоставя за стопанисване и управление на Общинско предприятие "Туризъм" при Община Бургас:

	№
	Имот
	Документ, удостоверяващ собствеността
	Вид собственост

	1
	Туристически информационен център

ул. „Христо Ботев“, подлез до Операта
	Акт № 1046 / 30.11.1998 г.
	Частна общинска собственост

	2
	Остров „Света Анастасия“ 
	Договор № 248 / 07.09.2010 г. за безвъзмездно  предоставяне от Държавата на правото на управление на имота на Община Бургас (Решение N 594/06.08.2012 на Министерски съвет)
	Публична държавна собственост

	3
	Туристически комплекс „Аква калиде – Термополис“ – УПИ I (първи) в кв. 7 (седем) по плана на вилна зона „Минерални бани“
	Договор № Д-04-2/27.01.2012 г. за безвъзмездно  предоставяне от Държавата на правото на управление на имота на Община Бургас
	Публична държавна собственост



	4
	Пътнически кораб марка LEVANTY, модел CSP 175, с име „Анастасия“
	Договор № 93-О- 4/16/14.12.2013 г. и Приемо-предавателен протокол от 04.08.2014 г.
	Частна общинска собственост

	5
	Туристически информационен център – Автогара Юг
	Акт № 8331/15.03.2016 г., предоставен за стопанисване и управление на ОП „Туризъм“ с Решение на Общински съвет – Бургас по т. 42 от проведеното на 26.11.2015 г.  заседание 
	Частна общинска собственост

	6
	Кафе „Бургас“ - Автогара Юг
	Акт № 8331/15.03.2016 г., предоставен за стопанисване и управление на ОП „Туризъм“ с Решение на Общински съвет – Бургас по т. 42 от проведеното на 26.11.2015 г.  заседание 
	Частна общинска собственост

	7
	Кафе Община Бургас
	Акт №6848/30.03.2012 г.,

предоставен за стопанисване и управление на ОП „Туризъм“ с Решение на Общински съвет – Бургас по т. 21 от проведеното на 28.11.2017 г.  заседание 
	Публична общинска собственост


